इमाम हुसैन अलैहिस्सलाम ने कर्बला के मैदान में आशूर की दोपहर को जो नमाज़ पढ़ा था उसने प्रलय के दिन तक समस्त मुसलमानों को यह संदेश दिया कि इमाम हुसैन अलैहिस्सलाम का युद्ध, जेहाद और परित्याग ईश्वरीय धर्म को जीवित रखने और नमाज़ क़ायेम करने के लिए है। नमाज़ धर्म का स्तंभ है और उसके बिना धर्म का कोई अर्थ नहीं है। जिस तरह कोई मकान दीवार के बिना खड़ा नहीं हो सकता उसी तरह नमाज के बिना धर्म का कोई अर्थ नहीं है। वास्तव में इंसान के समस्त कार्यों के स्वीकार होने की शर्त नमाज़ का स्वीकार होना है। नमाज़ का न केवल इस्लाम बल्कि दूसरे धर्मों में भी विशेष महत्व है यद्यपि दूसरे धर्मों में उसका तरीका भिन्न है। हज़रत इब्राहीम जब अपनी पत्नी हाजर और बेटे हज़रत इस्माईल को काबे के पास सूखे और गर्म मरुस्थल में छोड़ देते हैं तो ईश्वर से कहते है” पालनहार इन लोगों को निर्जल क्षेत्र में ले आया हूं ताकि नमाज़ कायेम करें” इमाम हुसैन अलैहिस्सलाम ने नमाज़ से प्रेम और ईश्वर की उपासना को अपने पिता हज़रत अली अलैहिस्सलाम से सीखा था। जब सिफ्फीन नामक युद्ध अपने चरम पर था तो उस समय इस्लाम के आरंभिक काल में पवित्र कुरआन के महान व्याख्याकार इब्ने अब्बास ने हज़रत अली अलैहिस्सलाम को देखा कि उन्होंने आसमान की ओर देखा और वे किसी चीज़ की प्रतीक्षा में हैं। उन्होंने हज़रत अली अलैहिस्सलाम से पूछा हे अमीरुल मोमिनीन क्या किसी चीज़ से चिंतित हैं? फरमाया हां नमाज़ के समय की प्रतीक्षा में हूं। इब्ने अब्बास ने कहा क्या यह नहीं हो सकता कि इस संवेदनशील समय में युद्ध छोड़ दें और नमाज़ पढ़ें। हज़रत अली अलैहिस्सलाम ने अर्थपूर्ण नज़रों से उन्हें देखा और कहा हम नमाज़ के लिए उनसे युद्ध कर रहे हैं। ईश्वर जानता है कि मैं उसके लिए नमाज़ पढ़ता हूं और उसकी किताब की तिलावत पसंद करता हूं।